DA Den Europæiske Unions Tidende C 44/55

Sag anlagt den 5. december 2008 — Etimine og Etiproducts mod Kommissionen

(Sag T-539/08)

(2009/C 44/97)

Processprog: engelsk

Parter

Sagsøgere: Etimine SA (Bettembourg, Luxembourg) og Ab Etiproducts Oy (Espoo, Finland) (ved lawyers C. Mereu og K. Van Maldegem)

Sagsøgt: Kommissionen for De Europæiske Fællesskaber

Sagsøgernes påstande

— Sagen antages til realitetsbehandling, og sagsøgerne gives medhold.

— Den anfægtede retsakt annulleres delvist i form af annullation af indførslen i bilag 1G hertil af følgende stoffer: — Borsyre; borsyre, rå naturlig, — dibortrioxid; boroxid, — dinatriumtetraborat, vandfrit borsyredinatriumsalt, tetrabordinatriumheptaoxid hydrat, orthoborsyre, natriumsalt, — dinatriumtetraborat decahydrat; borax decahydrat, — dinatriumtetraborat pentahydrat; borax pentahydrat.

— Subsidiært annulleres den anfægtede retsakt i form af annullation af indførslen i bilag 1G hertil af følgende stoffer: — dibortrioxid; boroxid, — dinatriumtetraborat, vandfrit borsyredinatriumsalt, tetrabordinatriumheptaoxid hydrat, orthoborsyre, natriumsalt, — dinatriumtetraborat decahydrat; borax decahydrat, — dinatriumtetraborat pentahydrat; borax pentahydrat.

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

Sagsøgerne har i stævningen i henhold til artikel 230 EF nedlagt delvis påstand om annullation af Kommissionens direktiv 2008/58/EF af 21. august 2008 om ændring med henblik på den 30. tilpasning til den tekniske udvikling af Rådets direktiv 67/548/EØF om tilnærmelse af lovgivning om klassificering, emballering og etikettering af farlige stoffer (1), for så vidt som bestemte borater herved er klassificeret som reproduktionstoksisk både med hensyn til forplantningsevnen og [skadelige] virkninger for afkommet.

Til støtte for påstandene har sagsøgerne anført tre søgsmålsgrunde.

For det første har sagsøgerne gjort gældende, at Kommissionen har tilsidesat væsentlige formforskrifter, idet den anfægtede retsakt ikke overholder den gældende lovgivningsprocedure og derfor tilsidesætter artikel 5 EF og 7 EF, artikel 29 i Rådets direktiv 67/548/EØF (2) og artikel 5 i Rådets afgørelse 1999/468/EF (3).

For det andet har sagsøgerne anført, at Kommissionen har anlagt et urigtigt skønt ved anvendelsen af kriterierne for klassificering af borater og derved har tilsidesat direktiv 67/548/EØF. Det er gjort gældende, at Kommissionen ikke har anvendt eller har forsømt at anvende det princip om »normal håndtering eller brug«, som er fastsat i bilag VI til direktiv 67/548/EØF, korrekt; at Kommissionen ulovligt har anvendt kriterierne for risikovurdering, som efter sagsøgernes opfattelse er irrelevante for klassificering af stoffer efter direktiv 67/548/EØF, og ikke har anvendt kriteriet om relevans eller har anvendt det urigtigt i strid med punkt 4.2.3.3 i bilag VI til direktiv 67/548/EØF. Desuden har sagsøgerne anført, at Kommissionen ikke har lagt tilstrækkelig vægt på de epidemiologiske og humane data, som sagsøgerne har fremsendt, og som følge heraf er den anfægtede retsakt til dels vedtaget på grundlag af et åbenbart fejlskøn. Sagsøgerne har påstået, at Kommissionen ulovligt har ekstrapoleret data vedrørende én type borat for at klassificere de andre typer borat, og den anfægtede retsakt skal derfor annulleres delvist i det mindste for så vidt angår de andre typer borat. Sagsøgerne har anført, at Kommissionen har forsømt at fremsætte en fyldestgørende begrundelse i overensstemmelse med artikel 235 EF, idet Kommissionen ikke har begrundet ekstrapoleringen af data.

For det tredje har sagsøgerne hævdet, at Kommissionen har krænket grundlæggende fællesskabsretlige principper, såsom proportionalitetsprincippet som det er fastslået i artikel 5 EF, idet den anfægtede retsakt efter sagsøgernes opfattelse er mere vidtgående end nødvendigt for at opnå de formål, der forfølges med retsakten.

(1) EUT L 246, s. 1.

(2) Rådets direktiv 67/548/EØF af 27.6.1967 om tilnærmelse af lovgivning om klassificering, emballering og etikettering af farlige stoffer (EFT 1967, s. 211).

(3) Rådets afgørelse af 28.6.1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (EFT L 184, s. 23).